戶部侍郎牛僧孺，素為上所厚。初，韓弘之子右驍衛將軍公武為其父謀，以財結中外。及公武卒，弘繼薨，稚孫紹宗嗣，主藏奴與吏訟於御史府。上憐之，盡取弘財簿自閱視，凡中外主權，多納弘貨，獨硃句細字曰：「某年月日，送戶部牛侍郎錢千萬，不納。」上大喜，以示左右曰：「果然，吾不繆知人！」三月，壬戌，以僧孺為中書侍郎、同平章事。時僧孺與李德裕皆有入相之望。德裕出為浙西觀察使，八年不遷。以為李逢吉排己，引僧孺為相，由是牛、李之怨愈深。